Per Clausen (EL), 2010-12-14:
Desværre kan man jo sige, at den aftale, der kom ud af klimatopmødet i Mexico, ikke gør det mindre vigtigt og mindre relevant at tale om en klimatilpasningsstrategi, for selvfølgelig er det fornemt, at alle FN's medlemslande minus et kan blive enige om en aftale, og det er selvfølgelig også fornemt, at man kan blive enig om, at man har en 2-graders-målsætning, selv om man nok burde have haft en 1½-graders-målsætning, hvis man for alvor skulle gøre noget ved klimaforandringerne.
Men hvis konsekvensen af de beslutninger, man i øvrigt træffer, snarere er, at der sker klimaforandringer med op i nærheden af 4 grader, hvis der ikke sker nogen yderligere tiltag ved nogle af de kommende forhandlinger, ja, så er slutresultatet jo ikke særlig positivt.
Men det er jo ikke, kan man sige, til debat i dag i særlig stor udstrækning.
Det er bare den præmis og den forudsætning, vi ligesom har for den debat, vi fører her i dag, nemlig at der intet er, der tyder på, at der ikke vil ske klimaforandringer, også i Danmark, som formentlig overgår dem, som indtil nu indgår i regeringens scenarier for fremtiden.
Men så kan man selvfølgelig sige, at det jo går rigtig godt.
Der er bare den lille hage ved det, at når man roser kommunerne fra flertallets side, er det jo, fordi man ikke selv har tænkt sig at gå i spidsen for at gøre en indsats, og så nærer man pludselig ubegrænset tillid til kommunernes evne og vilje til at løfte den her opgave.
Desværre ved vi jo godt, at der er rigtig, rigtig mange kommuner, hvor man i praksis ikke er kommet ret langt med at lave planer med henblik på klimatilpasning.
Det ved vi, fordi det jo er undersøgt og fremdraget og afsløret, at det er sådan, det forholder sig.
Der er altså, hvis man mener, at den her problemstilling er alvorlig og vigtig, behov for en skærpet indsats – det tror jeg sådan set ikke at der er nogen som helst tvivl om.
Man kan sige, at det har Venstres miljøordfører også været opmærksom på, da han udtalte sig, for han har jo netop udtalt sig om nødvendigheden og vigtigheden af, at staten gik ind både med en national handlingsplan og med økonomiske midler, men han havde åbenbart ikke, om jeg så må sige, fået det afklaret med baglandet, inden han kom med de udtalelser.
Og det er selvfølgelig ærgerligt, for så står vi jo i den situation, at det forslag til vedtagelse, som ser ud til at blive vedtaget, sådan set nøjes med at konstatere, at der er et problem, at der er en udfordring, og den er kommunerne godt i gang med at løse, og at det, man vedtog i 2008, stadig væk er et godt udgangspunkt for klimatilpasningsindsatsen i Danmark.
Det synes vi faktisk ikke i Enhedslisten.
Det er jo rigtigt, at en række af de konkrete beslutninger selvfølgelig skal tages i kommunerne med udgangspunkt i de udfordringer, man står over for, men så er det bare vigtigt, at man sikrer, at ikke bare politikere, men også de borgere, der indgår i debatten, har et videngrundlag, som gør, at de kan påvirke beslutningsprocessen på den rigtige måde.
Der er jo altid en vis risiko for, at en investering, hvis værdi først viser sig om 15, 20, 30 år, kan blive forsømt.
Dermed bliver det så bare dyrere, men da de fleste politikere jo nok har en eller anden idé om, at de er gået på pension, inden der er gået 20-30 år, så kan man jo overlade det til sine efterfølgere.
Vi synes også, at det er vigtigt, at man diskuterer, om den planlov, vi har i dag, er tilstrækkelig til at sikre, at der bliver taget det nødvendige hensyn til de kommende klimaforandringer.
Vi synes stadig væk, vi ser eksempler på, at man laver planlægning i kommunerne, hvor man helt åbenlyst ikke har taget hensyn til, hvordan udviklingen klimamæssigt må formodes at blive de næste 30-40 år, og det kan jo vise sig at have meget alvorlige konsekvenser.
Så vi mener altså, at der er brug for at gøre en forstærket indsats gennem en national handlingsplan og gennem nogle beslutninger, som træffes her i Folketinget, og som skal sætte det nødvendige skub i udviklingen ude i kommunerne.